  12-тӥ инвожое Ижкарын Карлэсь нуналзэ но Россилэсь нуналзэ пусйизы. Удмуртиын улӥсьёс но куноос понна пӧртэм ужрадъёс радъяськизы. Шулдыръяськонэ ивортодэтъя «Удмуртия» агентстволэн корреспондентэз вуылӥз. Праздник А. Ф. Дерябинлы синпелет дорын «Град, что заложил Дерябин» ужрадысен кутскиз. «Ижевск – город трудовой доблести» стела дорын «Почетный гражданин Ижевска» пусэз сётон ортчиз. Стела доры сяська понизы. Ижкарлэн дано улӥсьёсыз Данлык книгае кинюртэмзэс кельтӥзы. « Родина кыл котькудмылы ас пуштросэн тырмемын: со дорлэн шунытэз, вордскем музъемлэн шырыт луэмез, вордскем шаерлэн инкуазезлэн чеберез. Но ваньмы ми сое одӥг кадь яратӥськомы, ваньмы оскыса улӥськомы, ваньмы нылпиосмылэн азьланьын улонзы сярысь сюлмаськиськомы. <…> Россия люконтэм луэменыз кужмо » Ярослав Семёнов, Удмуртиысь кивалтэтлэн тӧроез Фото: София Хохрякова Ижкарлэн Шор карлудаз туспуктэмъёсын «Будущее России – это МЫ» адӟытон усьтӥськиз. Стендъёсысь «Одаренный коллектив Ижевска – 2023» грантэз утӥсь нылпиослэн творческой но спортивной коллективъёссэс адӟыны луэ. Туэ грантэз 18 огазеяськон утӥз. « Тӥ – Ижкарлэн но Удмуртилэн зэмос данлыкез. Тӥляд вормонды – со тыршыса ужамды, дасяськемды, озьы ик дышетӥсьёстылэн визьбуролык. Эшшо но бадӟымгес азинлыкъёс басьтыны но шаермес данъяны сюлмысьтым сӥзисько » Александр Бречалов, Удмуртилэн тӧроез Туспуктэм: София Хохрякова Адӟытон толэзь ӵоже ужалоз. «Металлург» лулчеберет дворец дорын кастомизировать карем машинаосын «Арт-парковка» адӟытон ортчиз. Фото: София Хохрякова Фонтан дорын «Игры нашего двора» площадка ужаз. Вань мылкыд карисьёс ӝӧквыл шудонъёсын, резинкаен, «12 палочек» но мукет шудонъёсын шудӥзы. Фото: Ольга Козачёк Ульча крезьгурчиослэн «Место для шага вперед» ортчиз. Сценаез тубан пролёт кадь лэсьтӥзы. Котькуд артист «подъездлэн» борддораз аслэсьтыз кинюртэмзэ кельтыны быгатӥз. Крезьгурасьёс тодмо но асьсэ гожтэм кырӟанъёссэс быдэсьтӥзы. « Яратӥсько ульча крезьгурэз. Шор карлудэтӥ поръяку трос усто крезьгурасьёсты адӟисько. Ваньдылы ӟеч мылкыд но ӟеч крезьгур сӥзисько »                                                                                                                                                                                 Александр Бречалов, Удмуртилэн тӧроез Шулдыръяськон улсын озьы ик «Zа Россию» мотопробег радъяськиз. Мотоциклистъёс Россилэн но Удмуртилэн кун кышетъёсынызы Пушкинской но Холмогоров нимо урамъёстӥ ортчизы. Мотопробеге 150-лэсь трос адями пыриськиз, соос пӧлын Удмуртиысь кивалтэтлэн тӧроез Ярослав Семёнов но вал. « Мотопробегмы Удмуртилэн шоркарезлэн историысьтыз бадӟым югдурлы - Ижкар мотозаводын мотоциклъёсты поттонлы 90 ар тырмонлы сӥземын. Со Ижкарен но кунын мотоциклъёс кылдытонэ асьме ужбергатонниосмылэн ватсэтэныз данъёськыны эшшо одӥг муг » Ярослав Семёнов, Удмуртиысь кивалтэтлэн тӧроез Туспуктэм: Ольга Козачёк Киров нимо паркын Ижкар Гербер ортчиз. Шулдыръяськон Кузебай Герд но Ашальчи Оки вордскем дырысен 125 ар тырмонлы сӥземын вал. Куноослы калык шудонъёс но эктонъёс радъяськизы, дизайнеръёс туала но вашкала удмурт дэремъёсын возьматон дасязы, крезьгуръя но эктонъя коллективъёс, удмурт стендапчиос мылкыд сётӥзы. Нылпиос понна мартер-классъёсы но вожвылъяськонъёс ортчизы. Мылкыд карисьёсты ӝукен куноятӥзы. Шор карлудын концерт радъяськиз. Нылпи коллективъёс, удмуртиысь артистъёс, Брангурт песянайёс, ЛНР-ысь «Новороссия» группа Карын калыкез шулдыртӥзы. Олег Газманов Удмуртиын улӥсьёсты Россилэн нуналэныз ӟечкылаз. Кырӟась «Офицеры», «Вперед, Россия», «Есаул», «Никто, кроме нас» но мукет тодмо кырӟанъёсты быдэстӥз, озьы ик усто мугор кужымзэ возьматӥз. Кызьы Ижкарын Карлэсь нуналзэ но Россилэсь нуналзэ пусйизы, видеороликысь адӟыны быгатӥськоды. Тегъёс: Удмуртия Ижкар Карлэннуналэз Россилэннуналэз  